CELEX: 32018R0266
Language: el
Date: 2018-02-19 00:00:00
Title: Εκτελεστικός κανονισμός (ΕΕ) 2018/266 της Επιτροπής, της 19ης Φεβρουαρίου 2018, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Thym de Provence» (ΠΓΕ)]

23.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 51/6
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/266 ΤΗΣ ΕΠΙΤΡΟΠΉΣ
   της 19ης Φεβρουαρίου 2018
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Thym de Provence» (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο α),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση της Γαλλίας για καταχώριση της ονομασίας «Thym de Provence» ως προστατευόμενης γεωγραφικής ένδειξης (ΠΓΕ) δημοσιεύθηκε στην Επίσημη Εφημερίδα της Ευρωπαϊκής Ένωσης (2).
            
         
               (2)
            
            
               Στις 9 Ιουνίου 2017, η Επιτροπή έλαβε την κοινοποίηση ένστασης και την αιτιολογημένη δήλωση ένστασης από την Γερμανία. Στις 22 Ιουνίου 2017, η Επιτροπή διαβίβασε στη Γαλλία την κοινοποίηση ένστασης και την αιτιολογημένη δήλωση ένστασης που απέστειλε η Γερμανία.
            
         
               (3)
            
            
               Η Γερμανία εξέφρασε την αντίθεσή της όσον αφορά καταχώριση της ονομασίας «Thym de Provence», διότι θα έθετε σε κίνδυνο τη χρήση του όρου «Herbes de Provence» («Kräuter der Provence» στα γερμανικά) που χρησιμοποιείται ευρέως στην παρασκευή αρτυμάτων και μπαχαρικών για να περιγράψει ένα ορισμένου τύπου μείγμα αρωματικών φυτών, το οποίο περιλαμβάνει, μεταξύ άλλων, δενδρολίβανο, ρίγανη, θυμάρι, φασκόμηλο και λεβάντα, αλλά και φύλλα δάφνης και άλλα μπαχαρικά όπως γαρύφαλλο και μοσχοκάρυδο σε διάφορους συνδυασμούς. Το μείγμα αρωματικών φυτών που ονομάζεται «Herbes de Provence» περιέχει αρωματικά φυτά χαρακτηριστικά της Προβηγκίας, όμως περιέχει επίσης άλλα μπαχαρικά όπως η δάφνη και το μοσχοκάρυδο που δεν είναι χαρακτηριστικά της Προβηγκίας. Επιπλέον, το μείγμα αρωματικών φυτών «Herbes de Provence» παρασκευάζεται με αρωματικά φυτά που δεν προέρχονται απαραιτήτως από την Προβηγκία. Ως εκ τούτου, η καταχώριση της ονομασίας «Thym de Provence» ενδέχεται να θέσει σε κίνδυνο τη διάθεση στην αγορά του μείγματος αρωματικών φυτών και μπαχαρικών ως «Herbes de Provence» στο σύνολό του.
            
         
               (4)
            
            
               Θεωρώντας την ένσταση αυτή παραδεκτή, με επιστολή της 1ης Αυγούστου 2017, η Επιτροπή κάλεσε τη Γαλλία και τη Γερμανία να προβούν στις προβλεπόμενες διαβουλεύσεις επί χρονικό διάστημα τριών μηνών, ώστε να επιδιώξουν την επίτευξη συμφωνίας μεταξύ τους σύμφωνα με τις εσωτερικές τους διαδικασίες.
            
         
               (5)
            
            
               Επιτεύχθηκε συμφωνία μεταξύ των μερών. Η Γαλλία κοινοποίησε τα αποτελέσματα της συμφωνίας στην Επιτροπή στις 6 Νοεμβρίου 2017.
            
         
               (6)
            
            
               Η Γαλλία και η Γερμανία συμφώνησαν ότι ακόμα και μετά την καταχώριση της ονομασίας «Thym de Provence» ως ΠΓΕ η χρήση του όρου «Herbes de Provence», συμπεριλαμβανομένων των μεταφράσεών του, θα πρέπει να συνεχίσει να επιτρέπεται εντός της επικράτειας της Ένωσης, εφόσον τηρούνται οι αρχές και οι κανόνες που ισχύουν στην έννομη τάξη της.
            
         
               (7)
            
            
               Δεδομένου ότι δεν αντιβαίνει στις διατάξεις του κανονισμού (ΕΕ) αριθ. 1151/2012 και στη νομοθεσία της ΕΕ, το περιεχόμενο της συμφωνίας που συνήφθη μεταξύ της Γαλλίας και της Γερμανίας θα πρέπει να ληφθεί υπόψη.
            
         
               (8)
            
            
               Με βάση τα ανωτέρω, η ονομασία «Thym de Provence» θα πρέπει να καταχωριστεί στο Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Thym de Provence» (ΠΓΕ).
   Η ονομασία που αναφέρεται στο πρώτο εδάφιο αφορά προϊόν της κλάσης 1.8. Λοιπά προϊόντα του παραρτήματος I της Συνθήκης (μπαχαρικά κ.λπ.) του παραρτήματος XI του εκτελεστικού κανονισμού της Επιτροπής (ΕΕ) αριθ. 668/2014 (3).
   Άρθρο 2
   Ο όρος «Herbes de Provence» και οι μεταφράσεις του μπορούν να συνεχίσουν να χρησιμοποιούνται στην αγορά εντός της επικράτειας της Ένωσης εφόσον τηρούνται οι αρχές και οι κανόνες που ισχύουν στην έννομη τάξη της.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 14.12.2012, σ. 1.
   
      (2)  ΕΕ C 92 της 24.3.2017, σ. 14.
   
      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).